JMART ขายหุ้น JMT จำนวน 10% ให้ PP ที่ราคา 14.20 บ./หุ้น
JMART ขายหุ้น 10% ใน JMT ที่ 14.20 บ./หุ้น ต่ำกว่าราคาปัจจุบันซึ่งวันนี้ราคาหุ้นปิดที่ 17.30 บ. ให้ PP มูลค่ารวม 525.40 ลบ.
11 มิ.ย. 2558

บริษัท เจมาร์ท จำกัด (มหาชน) หรือ JMART ระบุว่า บริษัทได้ขายหุ้น 10% ในบริษัท เจเอ็มที เน็ทเวอร์ค เซอร์วิสเซ็ส จำกัด (มหาชน) หรือ JMT ผ่านระบบการซื้อขายของตลาดหลักทรัพย์ในวันนี้ โดยเป็นการขายให้กับนักลงทุนเฉพาะเจาะจงที่สนใจ จำนวน 37 ล้านหุ้น ในราคาหุ้นละ 14.20 บาท ซึ่งต่ำกว่าราคาตลาดในปัจจุบัน คิดเป็นมูลค่ารวมในการขายหุ้นครั้งนี้ 525.40 ล้านบาท ล่าสุดวันนี้ราคาหุ้น JMT ปิดที่ 17.30 บ.
ทั้งนี้ JMART แจ้งว่าที่ประชุมคณะกรรมการบริษัทวันนี้ อนุมัติการขายหุ้นใน JMT ให้แก่ PP จำนวนรวมไม่เกิน 50 รายซึ่งไม่เป็นบุคคลที่เกี่ยวโยงกัน โดยวิธีการซื้อขายผ่านระบบการซื้อขายของตลาดหลักทรัพย์ ส่งผลให้คงเหลือการถือหุ้นใน JMT จำนวน 55.88% จากเดิม 65.88% ซึ่งบริษัทจะได้รับเงินจากการขายหุ้นครั้งนี้จำนวน 525.40 ล้านบาท ซึ่งบริษัทจะนำเงินไปชำระคืนเงินกู้ยืม และใช้เป็นเงินทุนหมุนเวียนในกิจการ
โดยคณะกรรมการบริษัทเห็นว่าการขายหุ้นครั้งนี้ เพื่อนำเงินไปชำคืนหนี้นั้นจะทำให้ต้นทุนทางการเงินลดลง รวมทั้งบริษัทจะสามารถรับรู้กำไรจากการจำหน่ายเงินลงทุนดังกล่าวด้วย
ขณะที่วันนี้ (11 มิ.ย.) มีรายการซื้อขายหลักทรัพย์บนกระดานใหญ่ (BIG LOT) ของหุ้น JMT จำนวน 35.6 ล้านหุ้น ที่ราคาเฉลี่ยหุ้นละ 14.20 บาท